শনিবার ক্লাবের ওয়েবসাইটে তাঁর মন্তব্য ছিল, ‘‘আমি বিজয়ী। এবার ইংল্যান্ড জয় করতে এসেছি। জ্লাটান কোনও দিন কাউকে অনুকরণ করেনি। করবেও না।’’
রবিবার ওল্ড ট্র্যাফোর্ডে লিভারপুলের বিরুদ্ধে রুদ্ধশ্বাস ম্যাচে দলকে নিশ্চিত হারের মুখ থেকে বাঁচিয়ে ফের হুঙ্কার দিলেন ৩৫ বছরের তারকা। তিনি বলেছেন, ‘‘লড়াইটা কঠিন ছিল। কিন্তু আমি প্রতিজ্ঞা করেছিলাম, মাথা নত করে মাঠ ছাড়তে পারব না। ম্যাচ হারব না। এই এক পয়েন্টও এখন মূল্যবান।’’
ম্যানেজার জোসে মোরিনহো পর্যন্ত উচ্ছ্বাস চেপে রাখতে পারেননি। বলেছেন, ‘‘এটা ঠিক যে, লিভারপুল খুব বুদ্ধিদীপ্ত ফুটবল খেলেছে। কিন্তু আমি এও জানতাম দলে জ্লাটানের মতো এক যোদ্ধাও রয়েছে। ও শেষ মুহূর্ত পর্যন্ত লড়াই করবে। ইব্রার জন্য আমি গর্বিত।’’
২১ ম্যাচে ৪০ পয়েন্ট নিয়ে টেবিলের ছয় নম্বরে ম্যান ইউ। ২১ ম্যাচে ৪৫ পয়েন্ট নিয়ে তিন নম্বরে লিভারপুল। ২৭ মিনিটে বক্সের মধ্যে পল পোগবা’র হাতে বল লাগায় পেনাল্টি পায় লিভারপুল। গোল করেন মিলনার। ৮৪ মিনিটে সমতার গোল করেন জ্লাটান ইব্রাহিমোভিচ। 
ম্যাচের পর হতাশ  লিভারপুল ম্যানেজার য়ুর্গেন ক্লপ বলেছেন, ‘‘এই ফলে খুশি হতে পারিনি। আর একটু সাহসী ফুটবল খেলতে পারলে হয়তো জিতেও যেতাম।’’ আরও বলেছেন, ‘‘খেতাবি সম্ভাবনা এখনও শেষ হয়ে যায়নি। এই ম্যাচ থেকে ভাল একটা শিক্ষা নিলাম।’’